b'\n_START_ARTICLE_\nLeonidas Donskis\n_START_SECTION_\nI\xc5\xa1silavinimas\n_START_PARAGRAPH_\n1980 m. baig\xc4\x97 Klaip\xc4\x97dos 19 (dabar "Baltijos" gimnazija) vidurin\xc4\x99 mokykl\xc4\x85. 1985\xc2\xa0m. baig\xc4\x97 lietuvi\xc5\xb3 filologij\xc4\x85 ir teatro pedagogik\xc4\x85 Lietuvos TSR valstybin\xc4\x97s konservatorijos Klaip\xc4\x97dos Teatro meno fakultete. 1985 -1987 m. laisvo klausytojo teise sta\xc5\xbeavosi Vilniaus universiteto Filosofijos fakultete, kuriame \xc4\xafgijo sertifikat\xc4\x85 tolyg\xc5\xb3 magistro studijoms. 1987-1990 m. mok\xc4\x97si Vilniaus universiteto Filosofijos katedros aspirat\xc5\xabroje. 1990\xc2\xa0m. gruod\xc5\xbeio 11 d. VU apgyn\xc4\x97 disertacij\xc4\x85 tema \xe2\x80\x9eKult\xc5\xabros kriz\xc4\x97s ir j\xc5\xb3 filosofin\xc4\x97 refleksija (O. Spenglerio, A. Toynbee ir L. Mumfordo istoriosofini\xc5\xb3 koncepcij\xc5\xb3 istorin\xc4\x97-metodologin\xc4\x97 analiz\xc4\x97)\xe2\x80\x9c, filosofijos moksl\xc5\xb3 kandidatas (Vilniaus universitetas), 1999\xc2\xa0m. gegu\xc5\xbe\xc4\x97s 15 d. Helsinkio universitete apgyn\xc4\x97 disertacij\xc4\x85 \xe2\x80\x9e\'The End of Ideology and Utopia? Moral Imagination and Cultural Criticism in the Twentieth Century: Introduction", socialini\xc5\xb3 moksl\xc5\xb3 daktaras.\n_START_SECTION_\nPedagogin\xc4\x97 ir mokslin\xc4\x97 veikla\n_START_PARAGRAPH_\n1985-1987 m. Valstybin\xc4\x97s konservatorijos Klaip\xc4\x97dos fakultet\xc5\xb3 sta\xc5\xbeuotojas tyr\xc4\x97jas, d\xc4\x97stytojas, 1991- Lietuvos konservatorijos Klaip\xc4\x97dos fakultet\xc5\xb3 Visuomen\xc4\x97s moksl\xc5\xb3 katedros vyr.d\xc4\x97stytojas, 1991\xe2\x80\x931997\xc2\xa0m. Klaip\xc4\x97dos universiteto (KU) Filosofijos katedros ved\xc4\x97jas, 1995\xe2\x80\x931997\xc2\xa0m. KU Socialini\xc5\xb3 moksl\xc5\xb3 fakulteto Lyginam\xc5\xb3j\xc5\xb3 civilizacijos studij\xc5\xb3 centro direktorius. Vienas i\xc5\xa1 universiteto Klaip\xc4\x97doje \xc4\xafk\xc5\xabrimo id\xc4\x97jos autori\xc5\xb3. 1990 - 2000 m. KU Senato narys; nuo 1993\xc2\xa0m. Klaip\xc4\x97dos universiteto docentas. 1991\xe2\x80\x931993\xc2\xa0m. filosofijos ir kult\xc5\xabros filosofijos d\xc4\x97stytojas Vilniaus universitete ir Vilniaus dail\xc4\x97s akademijoje. 1997\xe2\x80\x932002\xc2\xa0m. d\xc4\x97st\xc4\x97 ir dirbo tyr\xc4\x97ju JAV, Did\xc5\xbeiosios Britanijos, \xc5\xa0vedijos, Suomijos, Estijos ir Vengrijos universitetuose bei tyrim\xc5\xb3 centruose._NEWLINE_Nuo 2002\xc2\xa0m.\xc2\xa0\xe2\x80\x93 VDU Politologijos katedros profesorius ir I\xc5\xa1eivijos studij\xc5\xb3 centro vyriausiasis mokslo darbuotojas. 2003\xe2\x80\x932005\xc2\xa0m.\xc2\xa0\xe2\x80\x93 VDU Filosofijos katedros ved\xc4\x97jas, Helsinkio universiteto docentas. 2004\xc2\xa0m. VDU atliko habilitacijos proced\xc5\xabr\xc4\x85 (humanitariniai mokslai, istorija\xc2\xa0\xe2\x80\x93 darbai i\xc5\xa1 id\xc4\x97j\xc5\xb3 ir s\xc4\x85moningumo istorijos). 2005\xc2\xa0m. VDU Senatas suteik\xc4\x97 profesoriaus pedagogin\xc4\xaf vard\xc4\x85. 2005\xc2\xa0- 2009 m.\xc2\xa0\xe2\x80\x93 VDU Politikos moksl\xc5\xb3 ir diplomatijos instituto direktorius. Nuo 2005\xc2\xa0m.\xc2\xa0\xe2\x80\x93 VDU Senato narys. 2014 \xe2\x80\x93 2015 m. ISM Vadybos ir ekonomikos universiteto mokslo prorektorius. Nuo 2015 m. VDU profesorius ir vyr. mokslo darbuotojas._NEWLINE_Tyrim\xc5\xb3 sritys ir studij\xc5\xb3 laukai\xc2\xa0\xe2\x80\x93 civilizacij\xc5\xb3 analiz\xc4\x97, s\xc4\x85moningumo istorija, politini\xc5\xb3 id\xc4\x97j\xc5\xb3 istorija, Ryt\xc5\xb3 Europos id\xc4\x97j\xc5\xb3 istorija, Baltijos studijos, istorijos filosofija, kult\xc5\xabros filosofija, literat\xc5\xabros filosofija. Probleminiai \xc5\xbeidiniai\xc2\xa0\xe2\x80\x93 moralin\xc4\x97 vaizduot\xc4\x97, moralin\xc4\x97s biografijos, tapatyb\xc4\x97, politika ir literat\xc5\xabra, socialin\xc4\x97 kritika. L. Donskis pirmininkavo 3 daktaro disertacij\xc5\xb3 gynimo mokslo taryboms, oponavo 7 daktaro disertacijoms, dalyvavo 17 daktaro disertacij\xc5\xb3 gynimo mokslo tarybose, 4 habilitacijos proced\xc5\xabros komisijose.\n_START_SECTION_\nPolitin\xc4\x97 veikla\n_START_PARAGRAPH_\n2009\xc2\xa0- 2014 m. Europos Parlamento narys. I\xc5\xa1rinktas \xc4\xaf Europos Parlament\xc4\x85 Liberal\xc5\xb3 s\xc4\x85j\xc5\xabd\xc5\xbeio (LRLS) rinkiminiame s\xc4\x85ra\xc5\xa1e (kandidatavo 1-uoju numeriu; u\xc5\xbe LRLS balsavo 7,36\xc2\xa0% rink\xc4\x97j\xc5\xb3), vienintelis LRLS atstovas EP._NEWLINE_Leonidas Donskis dirbo Liberal\xc5\xb3 ir demokrat\xc5\xb3 aljanso u\xc5\xbe Europ\xc4\x85 frakcijoje (ALDE), kuri yra tre\xc4\x8dia pagal dyd\xc4\xaf politin\xc4\x97 grup\xc4\x97 Europos Parlamente. L. Donskis buvo Vystymosi komiteto ir \xc5\xbdmogaus teisi\xc5\xb3 pakomite\xc4\x8dio narys, Pilie\xc4\x8di\xc5\xb3 laisvi\xc5\xb3, teisingumo ir vidaus reikal\xc5\xb3 komiteto pavaduojantis narys, ES ir Arm\xc4\x97nijos, Azerbaid\xc5\xbeano ir Gruzijos parlamentinio bendradarbiavimo delegacijos narys, taip pat ES ir Moldovos parlamentinio bendradarbiavimo komiteto ir delegacijos ry\xc5\xa1iams su Izraeliu pavaduojantis narys, EURONEST parlamentin\xc4\x97s asambl\xc4\x97jos narys bei Europos ir Vidur\xc5\xbeemio j\xc5\xabros \xc5\xa1ali\xc5\xb3 parlamentin\xc4\x97s asambl\xc4\x97jos EMPA pavaduojantis narys.\n_START_SECTION_\n\xc5\xa0eima\n_START_PARAGRAPH_\nL. Donskis buvo ved\xc4\x99s; \xc5\xbemona Jolanta Donskien\xc4\x97 (g. 1961\xc2\xa0m.), psicholog\xc4\x97, KTU gimnazijos kartu su M. Rostropovi\xc4\x8diaus paramos ir labdaros fondu vykdomo projekto \xe2\x80\x9eMoksleivi\xc5\xb3 vasaros akademija\xe2\x80\x9c, Nacionalin\xc4\x97s moksleivi\xc5\xb3 akademijos Asmenyb\xc4\x97s ugdymo programos vadov\xc4\x97._NEWLINE_L. Donskis staiga mir\xc4\x97 2016\xc2\xa0m. rugs\xc4\x97jo 21 d. nuo \xc5\xa1irdies infarkto Vilniaus oro uoste prie\xc5\xa1 skryd\xc4\xaf \xc4\xaf Sankt Peterburg\xc4\x85. Tai b\xc5\xabt\xc5\xb3 buvusi jo pirmoji kelion\xc4\x97 \xc4\xaf Rusij\xc4\x85 po 1990\xc2\xa0m.\n_START_SECTION_\nMonografijos\n_START_PARAGRAPH_\nL. Donskio Mokslini\xc5\xb3 tyrim\xc5\xb3 pagrindinis objektas\xc2\xa0\xe2\x80\x93 \xc5\xa1iuolaikin\xc4\x97 socialin\xc4\x97, politin\xc4\x97 ir kult\xc5\xabros filosofija, \xc5\xa1iuolaikin\xc4\x97 visuomen\xc4\x97 ir kult\xc5\xabra. Veikalai yra tarpdisciplininio pob\xc5\xabd\xc5\xbeio, jiems b\xc5\xabdingas analiz\xc4\x97s ir socialin\xc4\x97s kritikos kult\xc5\xabrinio liberalizmo po\xc5\xbei\xc5\xabriu derinimas. Tyrim\xc5\xb3 med\xc5\xbeiag\xc4\x85 skelbia lietuvi\xc5\xb3 ir angl\xc5\xb3 kalba. Apie 50 monografij\xc5\xb3 ir daugiau nei 500 straipsni\xc5\xb3 bei knyg\xc5\xb3 autorius, knyg\xc5\xb3 sudarytojas ir redaktorius, sykiu profesini\xc5\xb3 \xc5\xbeurnal\xc5\xb3 speciali\xc5\xb3 numeri\xc5\xb3 kviestinis redaktorius. L. Donskio darbai i\xc5\xa1versti \xc4\xaf Brazilijos portugal\xc5\xb3, dan\xc5\xb3, est\xc5\xb3, ispan\xc5\xb3, ital\xc5\xb3, kor\xc4\x97jie\xc4\x8di\xc5\xb3, lenk\xc5\xb3, portugal\xc5\xb3, rumun\xc5\xb3, rus\xc5\xb3, suomi\xc5\xb3, \xc5\xa1ved\xc5\xb3, turk\xc5\xb3, ukrainie\xc4\x8di\xc5\xb3, vengr\xc5\xb3 ir vokie\xc4\x8di\xc5\xb3 kalbas.\xc2\xa0'